་ཡེངས་པར་མཛོད་ཅིག །དེ་ནས་ཨཿལས་བྱུང་བའི་སྙེམས་མའི་ངོ་བོའི་དྲིལ་བུ་ཕྱག་གཡོན་པར་བྱིན་ཏེ། འདི་ནི་སངས་རྒྱས་ཐམས་ཅད་ཀྱི། །ཤེས་རབ་དབྱངས་ཀྱི་རྗེས་འགྲོར་བཤད། །ཁྱོད་ཀྱིས་ཀྱང་ནི་རྟག་ཏུ་བཅང་། །བྱང་ཆུབ་མཆོག་ཏུ་རྒྱལ་བ་བཞེད། །ཅེས་པས་བྱིན་པ་དེ་ཅུང་ཟད་གསིལ་ཏེ། དཀུ་གཡོན་པར་བཟུང་ནས་དྲིལ་བུའི་དེ་ཁོ་ན་ཉིད་ལ་ཐུགས་གཏད་དེ་འདིའི་རྗེས་ཟློས་མཛད་པར་ཞུ། སྲིད་པ་རང་བཞིན་དག་པའི་ཕྱིར། །རང་བཞིན་གྱིས་ནི་དངོས་མེད་བྱས། །རང་བཞིན་དག་པའི་སེམས་ལྡན་པ། །སྲིད་པ་དག་པ་མཆོག་ཏུ་བྱེད། །ཨོཾ་བཛྲ་གྷཎྜེ་ཨཿ དེ་ནས་ཁྱེད་རང་རྣམས་དང་པོའི་སངས་རྒྱས་ཀྱི་སྐུར་གསལ་བའི་ཕྱག་གཉིས་ཐུགས་ཀར་རྡོར་དྲིལ་བསྣོལ་ནས་ལྷའི་སྐུ་སྒྱུ་མ་ལྟ་བུ་ལ་ཐུགས་གཏོད་པར་ཞུ། སྲིད་པའི་བདེ་བ་ཤིན་ཏུ་ཆུང་། །སྡུག་བསྔལ་ཆེན་པོ་དག་བྱའི་ཕྱིར། །ཤིན་ཏུ་བདེ་བ་དམ་པའི་ཐབས། །དམ་ཚིག་འདི་ནི་རྟག་ཏུ་བསྐྱེད། །འདོད་པའི་ལོངས་སྤྱོད་ཐམས་ཅད་ནི། །ཅི་འདོད་པར་ནི་བསྟེན་བཞིན་དུ། །རང་གི་ལྷ་ཡི་སྦྱོར་བ་ཡིས། །བདག་དང་གཞན་ལ་མཆོད་པར་བྱ། །ཞེས་བརྗོད་ཅིང་། ཐ་མལ་གྱི་འདུ་ཤེས་སྤངས་ནས། ལྷའི་སྐུ་སྒྱུ་མའམ་འཇའ་ཚོན་གྱི་ལུས་སྐྱེ་མེད་ལས་མི་འདའ་ཞིང་མཆོད་པ་དང་ལྡན་པར་གྱིས་ཤིག །དེ་ལ་ཉེར་སྤྱོད་ཀྱིས་མཆོད་པའི་མོས་པ་མཛོད། ཨརྒྷཾ་སོགས། མཐའ་རྟེན་ལ་དང་པོ་པྲ་ལས་སྐྱེས་པའི་གསེར་གྱི་ཐུར་མས་མི་ཤེས་པའི་རབ་རིབ་བསལ་བའི་མོས་པ་མཛོད། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་ལིང་ཐོག་བསལ་བ་ལྟར། །བུ་ཁྱོད་ཀྱི་ནི་མི་ཤེས་པའི། །རབ་རིབ་རྒྱལ་བ་རྣམས་ཀྱིས་བསལ། །ཨོཾ་བཛྲ་ནཻ་ཏྲ་ཨ་པ་ཧ་ར་པ་ཊ་ལཾ་ཧྲཱིཿ ཞེས་བྱ་བས་རབ་རིབ་བསལ། དེ་ནས་ཆོས་ཐམས་ཅད་མེ་ལོང་ནང་གི་གཟུགས་བརྙན་ལྟར་ཤེས་པར་གྱིས་ཤིག །ཅེས་ཤེས་པའི་སླད་དུ་མེ་ལོང་གི་རྗེས་གནང་ནི། ཆོས་རྣམས་གཟུགས་བརྙན་ལྟ་བུ་སྟེ། །གསལ་ཞིང་དངས་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་ཀུན་ཏུ་འབྱུང་། །རང་བཞིན་མེད་ཅིང་གནས་མེད་པ། །དེ་ལྟར་ཆོས་རྣམས་ཤེས་བྱས་ལ། །སེམས་ཅན་དོན་ནི་མཉམ་མེད་བྱོས། །འོན་ཀྱང་སངས་རྒྱས་སྲས་སུ་སྐྱེ། །ཞེས་བརྗོད་དོ། །དེ་ནས་ཨཿལས་སྐྱེས་པའི་དྲིལ་བུ་བྱིན་ཏེ། ཆོས་རྣམས་ནམ་མཁའི་མཚན་ཉིད་དེ། །ནམ་མཁའ་ལ་ནི་མཚན་ཉིད་མེད། །ནམ་མཁའ་དག་དང་མཉམ་སྦྱོར་བ། །ཀུན་མཆོག་མཉམ་པ་ཉིད་དུ་གསལ། །དེ་ལྟར་དྲིལ་བུའི་སྒྲ་གང་ལས་བྱུང་བཙལ་ན་མི་རྙེད་པ་ལྟར་ཆོས་ཐམས་ཅད་སྟོང་པ་ནམ་མཁའི་མཚན་ཉིད་ཅན་དུ་ཤེས་པར་གྱིས་ཤིག །དེ་ནས་ཧོཿལས་སྐྱེས་པའི་མདའ་གཞུ་བྱིན་ཏེ། དེ་བཞིན་གཤེགས་པ་ཐམས་ཅད་དང་རྗེས་སུ་ཆགས་པར་བྱོས་ཤིག །ཅེས་བྱ་སྟེ། ཕྱོགས་བཞི་སྟེང་འོག་ཏུ་མདའ་འཕེན་པའི་ཚུལ་རེ་མཛད་པར་ཞུ། དེས་རང་དོན་ཡིད་བྱེད་ཀྱི་བསམ་པ་བཅོམ་ནས། གནས་ལུགས་རྟོགས་པའི་ཤེས་རབ་དེ་ཡང་དོན་སྤྱི་ཙམ་མ་ཡིན་ཞིང་། དབང་གི་ཡེ་ཤེས་འཇམ་པའི་རྡོ་རྗེ་དེ་ཁྱེད་རང་རྣམས་ཀྱི་སྙིང་ལ་བཞུགས་པ་ཡིན་ནོ་ཞེས་ཤེས་པའི་སླད་དུ་རྡོ་རྗེ་མེ་ལོང་དང་བཅས་པའི་རྗེས་གནང་ནི། ཨོཾ་མཉྫུ་ཤྲཱི་ཞེས་དང་། མེ་ལོང་བསྟན་ལ། འཇམ་པའི་རྡོ་རྗེ་མེ་ལོང་ལྟར། །དག་ཅིང་གསལ་ལ་རྙོག་པ་མེད། །སངས་རྒྱས་ཀུན་བདག་རང་ཉིད་ནི། །བུ་ཁྱོད་ཀྱི་ནི་སྙིང་ལ་ཞུགས། །འཇམ་པའི་རྡོ་རྗེའི་རང་བཞིན་གཙོ། །བདག་ཉིད་ཡིན་པར་ཤེས་པར་གྱིས། །ཨོཾ་མཉྫུ་ཤྲཱི་ཨཿཞེས་བརྗོད་དོ། །དེ་ནས་བཛྲ་ཧེ་ཏུ་མཱཾ་ཞེས་བྱ་བས་འཁོར་ལོ་རྐང་པའི་བར་དུ་གཞག །ཨོཾ་བཛྲ་བྷཱ་ཥ་རཾ་ཞེས་པས་ལག་པ་གཡས་སུ་དུང་དང་། གཡོན་པར་དྲིལ་བུ་སྦྱིན། པང་དུ་ཨཿལས་སྐྱེས་པའི་མཚན་ཡང་དག་པར་བརྗོད་པའི་པོ་ཏི་བྱིན་ལ། དེ་རིང་ཕན་ཆད་འཇིག་རྟེན་ལ། །སྐྱོབ་པ་རྣམས་ཀྱིས་འཁོར་ལོ་བསྐོར། །ཆོས་ཀྱི་དུང་ནི་བླ་མེད་པ། །ཀུན་ཏུ་མ་ལུས་གང་བར་གྱིས། །སོམ་ཉི་ཡིད་གཉིས་མི་བྱ་ཞིང་། །དོགས་པ་མེད་པའི་སེམས་ཀྱིས་ནི། །གསང་སྔགས་སྤྱོད་པའི་ཚུལ་གྱི་མཆོག །འཇིག་རྟེན་འདི་ལ་རབ་ཏུ་སྒྲོགས། །དེ་ལྟར་བྱས་ན་སངས་རྒྱས་ལ། །ཕན་འདོགས་དྲིན་དུ་གཟོ་ཞེས་བྱ། །རྡོ་རྗེ་འཛིན་པ་དེ་ཀུན་ཡང་། །ཁྱོད་ལ་ཀུན་ཏུ་སྲུང་བ་མཛད། །ཅེས་བརྗོད་དོ། །དེ་ནས་ཁྱེད་རང་རྣམས་རིགས་ལྔ་སོ་སོའི་ང་རྒྱལ་དུ་འཕོས་ནས་ཕྱག་རྒྱ་རྣམས་ཀྱང་སློབ་དཔོན་ལ་གཟིགས་ནས་འཆིང་བར་ཞུ། འཇིག་རྟེན་ཀུན་ལ་ཐམས་ཅད་དུ། །སེམས་ཅན་ཀུན་ལ་ཕན་པའི་ཕྱིར། །འཇིག་རྟེན་སྣ་ཚོགས་འདུལ་འགྱུར་བ། །ཆོས་ཀྱི་འཁོར་ལོ་རབ་ཏུ་བསྐོར། །ཞེས་བྱ་བས་ཆོས་ཀྱི་གནས་སུ་རྡོ་རྗེ་དང་། རིན་ཆེན་དང་། པད་མ་དང་། ལས་རྣམས་བཅུག་ལ་རྗེས་སུ་གནང་བ་ལྔ་སྦྱིན་ནོ། །དེ་ནས་ལུང་བསྟན་པ་ནི། སློབ་དཔོན་སངས་རྒྱས་ཤཱཀྱ་སེང་གེའི་ཏིང་ངེ་འཛིན་དང་ལྡན་པས་གཡོན་པའི་ཁུ་ཚུར་སྙིང་གར་ཆོས་གོས་འཛིན་པའི་ཚུལ་དུ་བྱ། གཡས་མི་འཇིགས་པའི་ཕྱག་རྒྱ་བྱས་ལ། ཨོཾ་ང་ཡིས་འདི་ལྟར་ལུང་བསྟན་ཏེ། །འཇམ་པའི་རྡོ་རྗེ་དེ་བཞིན་གཤེགས། །སྲིད་པ་ཀུན་ཏུ་དག་པས་ནི། །སྲིད་པའི་ངན་འགྲོ་རྣམས་ལས་བཏོན། །ཀྱེ་རྡོ་རྗེ་ཆེ་གེ་ཞེས་བྱ་བའི་དེ་བཞིན་གཤེགས་པ་བྷུར་བྷུ་བཿསྭཿ གང་ངས་ལུང་བསྟན་པ་འདི་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་། དཀྱིལ་འཁོར་གྱི་ལྷ་ཚོགས་རྣམས་ཀྱིས་མགྲིན་གཅིག་ཏུ་ལུང་སྟོན་པར་མཛད་དེ། སྔགས་འདི་དང་ཕྱག་རྒྱ་འདིའི་མཐུ་ཡིན་ནོ། །ཞེས་གཟེངས་བསྟོད། དེ་ནས་གསང་བ་བསྒྲག་པ་ནི། འདོད་ཆགས་བྲལ་བ་ལྟ་བུ་ཡི། །ཁམས་གསུམ་ན་ནི་སྡིག་མེད་དེ། །དེ་བས་འདོད་ལ་ཆགས་བྲལ་བར། །ཁྱོད་ཀྱིས་ནམ་ཡང་མི་བྱའོ། །མ་ཧཱ་ས་མ་ཡ་ཧ་ན་ཧཱུྃ་ཕཊ། ཅེས་པ་ནི་ལྷ་དང་བླ་མ་དང་ཆོས་ཀྱི་དེ་ཁོ་ན་ཉིད་དང་། སེམས་ཅན་གྱི་དོན་ལ་ཆགས་པ་དང་མ་བྲལ་བར་བྱ་དགོས་པའི་དོན་ལགས། དེ་ནས་དག་པ་བརྗོད་པ་ནི། མི་མཉམ་མེད་པས་ཟུར་བཞི་ཡིན། །དྲན་དང་དབང་པོ་སྒོ་བཞི་ཡིན། །ཞེས་སོགས་དཀྱིལ་འཁོར་གྱི་དེ་ཁོ་ན་ཉིད་དང་། བཅོམ་ལྡན་འདས་རྣམ་པར་སྣང་མཛད་ནི་ཆོས་ཀྱི་དབྱིངས་ཀྱི་ཡེ་ཤེས། སངས་རྒྱས་ཐམས་ཅད་གཅིག་ཏུ་བསྡུས་པའི་ངོ་བོ་ཡིན་ནོ་ཞེས་སོགས་གོང་དཀྱིལ་འཁོར་རྒྱལ་མཆོག་ཏུ་བསྟན་པའི་ལྷའི་དེ་ཁོ་ན་ཉིད་བརྗོད་ནས་དེ་ལྟ་བུའི་སློབ་མ་དེས་ས་གཞི་བརྟག་ཅིང་སྦྱང་བ་ལ་སོགས་པ་སློབ་དཔོན་གྱི་ལས་ཀྱི་ཆོ་ག་དང་། ལྷ་གང་བསྒྲུབ་པའི་ཕྱག་རྒྱ་བཞིའི་མཚན་ཉིད་དང་། དངོས་གྲུབ་ཀྱི་ཡེ་ཤེས་རྣམས་གཞུང་ལས་འབྱུང་བ་བཞིན་ཚུལ་བཞིན་དུ་བསྒྲུབ་དགོས་པ་ཡིན་ནོ། །དེ་ནས་སྔགས་ཀྱི་བཟླས་ལུང་གི་སླད་དུ་གསོལ་བ་འདེབས་པའི་རྗེས་ཟློས་ལན་གསུམ་མཛོད། སྔགས་ཀྱི་དབང་བསྐུར་ཡེ་ཤེས་མཆོག །དངོས་གྲུབ་སྟེར་བ་བདག་ལ་སྩོལ། །ཞེས་གསོལ་བ་བཏབ་ནས། སློབ་དཔོན་གྱི་ཐུགས་ཀ་ནས་ཡང་སྙིང་བྱུང་ཁྱེད་རང་རྣམས་ཀྱི་སྙིང་གར་ཐིམ་པར་བསམས་ལ་སྔགས་འདིའི་རྗེས་ཟློས་ལན་གསུམ་མཛོད། ཨ་ཨཱ་སརྦ་ཏ་ཐཱ་ག་ཏ་ཧྲྀ་ད་ཡ་ཧ་ར་ཧ་ར་ཨོཾ་ཧཱུྃ་ཧྲཱིཿབྷ་ག་ཝཱན་ཛྙཱ་ན་མཱུརྟི་ཝཱ་གཱི་ཤྭ་ར་མ་ཧཱ་པཱ་ཙ་སརྦ་དྷརྨཱ་ག་ག་ན་ཨ་མ་ལ་སུ་པ་རི་ཤུདྡྷ་དྷརྨ་དྷཱ་ཏུུ་ཛྙཱ་ན་གརྦྷ་ཨཱཿ དེ་ལྟའི་བྱིན་རླབས་ཀྱི་རྒྱུན་བརྟན་པའི་སླད་དུ་ཁྱེད་རང་རྣམས་ཀྱི་སྤྱི་བོར་མེ་ཏོག་བཞག་སྟེ། བཅོམ་ལྡན་འདས་ཀྱི་བྱིན་རླབས་ནི། །འདི་ལ་འཇུག་པར་མཛད་དུ་གསོལ། །ཞེས་སྔགས་ཀྱི་རྗེས་གནང་བྱིན་ཏེ་དེ་ནས་ཁྱེད་རྣམས་ཀྱིས་གདུགས་ཐོགས་ཏེ། དཀྱིལ་འཁོར་ལ་ཡིད་ཀྱིས་བསྐོར་བ་ལན་གསུམ་བྱས་པའི་མཐར་གདུགས་ལོགས་སུ་བཞག་ནས་ཕྱག་གསུམ་འཚལ་བར་མོས་ཏེ་ཐལ་མོ་སྦྱོར་མཛོད། སྔགས་རྣམས་འཛིན་པར་འགྱུར་བ་ཡི། །སློབ་མ་འདི་ནི་འབུལ་བ་ལགས། །དེ་ནས་གདུགས་གཞན་དུ་བཞག་ནས་སློབ་མའི་སྙིང་ལ་འབབ་པའི་ཚིག་འདིས་དབུགས་དབྱུང་བར་བྱས་པའི་མོས་པ་མཛོད། དེ་རིང་དཀྱིལ་འཁོར་སློབ་དཔོན་གྱུར། །སྔགས་དང་རྒྱུད་རྣམས་འཛིན་པར་འགྱུར། །སངས་རྒྱས་བྱང་ཆུབ་སེམས་དཔའ་དང་། །ལྷ་རྣམས་ཀུན་གྱིས་བཀུར་བར་འགྱུར། །སེམས་ཅན་ཀུན་ལ་རྗེས་བརྩེ་བས། །དཀྱིལ་འཁོར་ཆོ་ག་བཞིན་དུ་བྲིས། །སྒྲུབ་པ་པོ་ཡང་རྒྱུད་ལ་སྦྱོར། །ཁྱོད་ཀྱིས་ཆོས་ལ་སེར་སྣ་དང་། །སེམས་ཅན་རྣམས་ལ་མི་ཕན་གང་། །བུ་ཁྱོད་ཀྱིས་ནི་མི་བྱའོ། །དེ་ནས་སླར་ཡང་བསྟན་བྱ་སྟེ། །མཆོག་ཏུ་གསང་བའི་དཀྱིལ་འཁོར་འདིར། །བཅུག་པ་དང་ནི་མཐོང་བ་ཡིས། །དེ་རིང་སྡིག་ལས་རྣམ་གྲོལ་ནས། །དེ་རིང་ཁྱེད་ཉིད་བདེ་ལ་གནས། །བདེ་ཆེན་ཐེག་པ་འདི་ལས་ནི། །ཕྱིན་ཆད་འཆི་བ་ཡོད་མིན་ཅིང་། །མི་ཐུབ་ཚུགས་པ་ཡོད་མིན་པས། །ཅིས་ཀྱང་མི་འཇིགས་དགའ་བར་གྱིས། །སྲིད་པ་ཤིན་ཏུ་དག་པས་ན། །སྲིད་པའི་སྡུག་བསྔལ་ལས་འདས་སོ། །བྱང་ཆུབ་སེམས་ནི་སྤང་མི་བྱ། །དམ་པའི་ཆོས་ནི་སྤང་མི་བྱ། །ནམ་ཡང་བོར་བ་ཡོང་མི་རུང་། །མི་ཤེས་པ་དང་རྨོངས་པ་ལ། །དེ་ཉིད་བསྟན་པར་མི་བྱའོ། །རྡོ་རྗེ་དྲིལ་བུ་མི་སྤོང་སྟེ། །སློབ་དཔོན་ནམ་ཡང་སྨད་མི་བྱ། །སངས་རྒྱས་ཀུན་དང་མཚུངས་པ་ཡིན། །རང་བདག་ཡོངས་སུ་བོར་ནས་ནི། །དཀའ་ཐུབ་ཀྱིས་ནི་གདུང་མི་བྱ། །ཇི་ལྟར་བདེ་བ་བཟུང་ནས་ནི། །སངས་རྒྱས་དངོས་གྲུབ་ཐོབ་པར་འགྱུར། །ཞེས་བྱ་བས་དབུགས་དབྱུང་། དེ་ནས་སླར་ཡང་། མི་མཁས་པ་ཡི་གང་ཟག་ལ། །སྔགས་དང་ཕྱག་རྒྱ་མ་སྟོན་ཅིག །དེ་ཡིས་སྤྱད་ན་སོམ་ཉི་ཟ། །གཉིས་ཀ་ངན་སོང་ཉིད་དུ་ལྟུང་། །ཞེས་གསང་བར་གདམས་པ་སོགས་དམ་ཚིག་དང་སྡོམ་པ་རྣམས་ཚུལ་བཞིན་དུ་བསྲུང་བར་བགྱི་སྙམ་པས་ཕྱག་བྱས་ཏེ་འདིའི་རྗེས་ཟློས་མཛོད། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །ཞེས་བསྒོ། དེ་རྣམས་ཀྱིས་དབང་ལེགས་པར་གྲུབ་ནས་གཏང་རག་གི་ཡོན་དུ་མཎྜལ་འབུལ་མཛོད། མཎྜལ་དུ་མ་ཟད་ལུས་ལོངས་སྤྱོད་ཐམས་ཅད་སློབ་དཔོན་ལ་ལྟོས་མེད་དུ་འབུལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་བདག་སོགས། དེ་ལྟ་བུའི་དབང་གི་དགེ་རྩ་རྫོགས་བྱང་དུ་བསྔོས་ལ་སློབ་མ་རང་གནས་སུ་གཏང་ངོ་། །རྗེས་ཆོག་ནི། མཆོད་པ་ཁ་གསོས་ལ་བྱིན་གྱིས་བརླབ། །ཨོཾ་བཛྲ་སཏྭ་ཧཱུྃ། སོགས་༼༢༣་༠༥༽ནས་ཤབྡའི་བར་གྱིས་མཆོད། མཆོག་སྦྱིན་རྡོ་རྗེ་སོགས་༼༥་༥༽འདུད་ཉི་ཤུས་གོང་ཚོགས་ཞིང་ལྟར་བསྟོད། འདོད་པའི་དོན་ལ་གསོལ་བ་གདབ། ཡིག་བརྒྱ་ལན་གསུམ་གྱིས་ལྷག་ཆད་བསྐང་། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ། དེ་ནས་ལུས་དང་། དཀྱིལ་འཁོར་དང་། བུམ་པའི་ལྷ་ཐམས་ཅད་ཀྱི་ཕྱག་རྒྱ་ཅིག་ཅར་དུ་དགྲོལ་ཏེ། ས་མ་ཡ་སྟྭཾ། ཨཱ་ལན་གསུམ། བཛྲ་མུཿ ས་མ་ཡ་སྟྭཾ། དྷཱིཿལན་གསུམ། བཛྲ་མུཿ དེ་བཞིན་དུ་ས་མ་ཡ་རེ་དང་ས་བོན་རེ། བཛྲ་མུཿརྣམས་སྦྱར་ཏེ། ཨ། ཧཱུྃ། ཏྲཱཾ། ཧྲཱིཿ ཨཱཿ ཨ་ཨཱ། ཨི་ཨཱི། ཨ་ཨཱ། ཨི་ཨཱི། ཨུ་ཨཱུ། ཨེ་ཨཻ། ཨོ་ཨཽ། ཨཾ་ཨཿ ཨ་ཨཱ། ཨེ་ཨཻ། ལཱ། མཱ། གཱི། ནཱི། དྷཱུ། པུ། དཱི། ག །ཨ་ཉེར་གསུམ་དང་། ས་མ་ཡ་སྟྭཾ། ཨ་ལན་གསུམ། ཨོཾ་བཛྲ་མུཿ ཞེས་པས་ཕྱག་རྒྱ་བཞིའི་རྒྱས་བཏབ་པ་རྣམས་མི་དམིགས་པར་བསམ། ཕྱོགས་བཅུ་ན་བཞུགས་པའི་སོགས་ཀྱིས་རས་བྲིས་ལ་བརྟན་བཞུགས་བྱ། ཕུན་སུམ་ཚོགས་པ་སོགས་ཀྱི་བཀྲ་ཤིས་དང་། བསྔོ་སྨོན་རྣམ་པར་དག་པས་མཐའ་བརྒྱན་པར་བྱའོ། །སླར་སྨྲས་པ། ཡོ་གའི་རྒྱུད་ནས་བསྟན་པའི་འཇམ་དཔལ་དབྱངས། །དེ་ཡི་དབང་ཆོག་གསེར་གྱི་ཐུར་མ་ནི། །འགྲོ་བའི་མི་ཤེས་རབ་རིབ་བསལ་བའི་སླད། །གྲུབ་པའི་མན་ངག་བཞིན་ཏུ་འདི་ན་བསྐྲུན། །འོན་ཀྱང་མ་རྟོགས་ལོག་རྟོག་ཐེ་ཚོམ་གྱིས། །བྱས་པའི་ཉེས་ཚོགས་བླ་མའི་སྤྱན་སྔར་བཤགས། །དགེ་འབྲས་བསྟན་འཛིན་ཞབས་བརྟན་བཤད་སྒྲུབ་དང་། །འགྲོ་བའི་མ་རིག་བསལ་བའི་རྒྱུར་གྱུར་ཅིག །བདག་ཀྱང་ཚེ་རབས་ཀུན་ཏུ་ལྷ་མཆོག་འདི། །ཉི་དང་འོད་བཞིན་ནམ་ཡང་མི་འབྲལ་བར། །ཤེས་རབ་ཟབ་མོས་བདག་ལྟ་སུན་ཕྱུང་ནས། །ཇི་ལྟ་ཇི་སྙེད་ཡེ་ཤེས་འགྲུབ་གྱུར་ཅིག །ཅེས་རྣལ་འབྱོར་གྱི་རྒྱུད་ལས་དངོས་སུ་བསྟན་པའི་འཇམ་དཔལ་གསང་ལྡན་གྱི་དབང་ཆོག་གསེར་གྱི་ཐུར་མ་ཞེས་བྱ་བ་འདི་ནི་རྗེ་བཙུན་འཇམ་དཔལ་མགོན་པོ་མཁྱེན་བརྩེའི་དབང་པོ་སོགས་ཡོངས་འཛིན་དམ་པ་མང་པོའི་ཞབས་རྡུལ་སྤྱི་བོས་ལེན་པ་འཇམ་དབྱངས་བློ་གཏེར་དབང་པོས་བུ་ལུགས་ཀྱི་དཀྱིལ་ཆོག་བཀྲ་ཤིས་རབ་རྒྱས་དང་། ལྷན་ཐབས་གཞན་ཕན་མཐའ་ཡས་གཉིས་ཀ་གུང་བསྡེབས་ཏེ་བཀླགས་ཆོག་གི་ཚུལ་དུ་ཐར་རྩེ་རྡོ་རྗེ་འཆང་གི་དགོངས་བཞེད་ལྟར་རྒྱུད་སྡེ་རབ་འབྱམས་ཀྱི་བཀའི་བསྡུ་བ་ཆེན་པོ་བགྱིད་སྐབས་འོག་མིན་བླ་མའི་གདན་ས་རྫོང་སར་བཀྲ་ཤིས་ལྷ་རྩེར་སྦྱར་བའི་ཡི་གེ་པ་ནི་བྲག་གཡབ་གཙང་སར་མཆོག་སྤྲུལ་གྱི་སློབ་དཔོན་བསླབ་གསུམ་ལྡན་པ་དགེ་སློང་ངག་དབང་བསྟན་འཛིན་ཞེས་བྱ་བས་གུས་པས་བགྱིས་པའོ། །འདིས་ཀྱང་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་མྱུར་དུ་སྐེམས་པར་གྱུར་ཅིག། །།སརྦ་མངྒ་ལཾ།། བཅུག་ཐེངས་གསུམ་པ། བཅུག་ཐེངས་བཞི་པ།